Jaroslav Daniška

Jaroslav Daniška (* 27. september 1977, , Považská Bystrica) je slovenský novinár, publicista, redaktor a moderátor. Je známy svojou dlhoročnou prácou v konzervatívnych médiách, kde sa venuje politickým, spoločenským a kultúrnym témam. Pôsobil ako poslanecký asistent a poradca ministra vnútra Vladimíra Palka. Je bývalým redaktorom týždenníka Týžden a denníka Postoj, viedol ako šéfredaktor revue Impulz a moderuje televízne a rozhlasové relácie. Od roku 2020 pôsobil ako šéfredaktor denníka Štandard, od roku 2025 je šéfredaktorom denníka Marker. Obe periodiká sú viacerými zdrojmi označované ako konšpiračné a dezinformačné.

 Mladosť a štúdium 
Jaroslav Daniška sa narodil v 27. septembra 1977 v Považskej Bystrici na Slovensku. Vyrastal v bežnej rodine, kde otec bol praktizujúci veriaci, zatiaľ čo matka nechodila do kostola.

Navštevoval cirkevné gymnázium v Trenčíne, kde prešiel obdobím straty viery ovplyvneným čítaním liberálnych autorov, no neskôr si vybudoval dospelú formu viery prostredníctvom vzdelávania a čítania kníh. Študoval politické vedy na Trnavskej univerzite v Trnave, Karlovej univerzite v Prahe a absolvoval pobyt na Varšavskej univerzite vo Varšave.

Podľa jeho slov medzi jeho formatívne vplyvy patrili osobnosti ako Milan Hamada, Martin Bútora, historici Ľubomír Lipták a Ivan Kamenec, ako aj politik Ivan Mikloš.

 Kariéra 

 Politická činnosť 
Daniškov záujem o politiku sa začal v novembri 1989 ako žiaka šiestej triedy, kedy vnímal politiku ako zodpovednosť za spoločnosť a dôležitú úlohu kresťanov v nej. Pred ukončením štúdia pôsobil Daniška ako asistent viacerých poslancov Národnej rady Slovenskej republiky ako Peter Tatár, Peter Zajac, Ján Langoš a František Šebej, od ktorých neskôr prešiel k Pavlovi Minárikovi, Františkovi Mikloškom a Vladimírovi Palkovi z Kresťanskodemokratického hnutia (KDH). Po ukončení štúdia pracoval ako poradca vtedajšieho ministra vnútra Vladimíra Palka, kde sa venoval témam európskej integrácie a imigrácie. V roku 2008 pôsobil ako hovorca iniciatívy na založenie strany Konzervatívni demokrati Slovenska (KDS), ktorú viedol Vladimír Palko. Strana, v ktorej politický úspech sám neveril, však nezískala voličskú podporu a v roku 2014 potichu zanikla. Politiku opustil po porážke Palka v straníckych voľbách v KDH, pričom ju označil za „ďalšiu vysokú školu“, no rád z nej odišiel kvôli jej nástrahám.

 Novinárska a publicistická práca 
Daniška po roku 2000 prispieval do mládežníckych konzervatívnych médií ako Pravé Spektrum. Do profesionálnej žurnalistiky vstúpil ako reportér v týždenníku Týždeň, kde pôsobil do júna 2015. Podľa slov šéfredaktora Štefana Hríba bolo rozhodnutie o odchode Daniškovou reakciou na ponuku skráteného úväzku. Spoločne s ním odišli aj ďalší kolegovia Martin Hanus, Jozef Majchrák a František Múčka, čo vysvetľovali obmedzeným priestorom na diskusiu a zmenami v redakčnej politike a aj preto, že časopis vnímali ako príliš liberálny. Spoločne sa podieľali na založení konzervatívneho online denníka Postoj.sk. Daniška spájal založenie nového konzervatívneho denníka aj s blížiacim sa Referendom o rodine a tvrdil, že žiadne médium v tom čase nezastupovalo názor väčšiny vyjadrenej v prieskumoch verejnej mienky, ktorá bola proti homosexuálnym manželstvám a za rodinu. V Postoji, ktorý ako šéfredaktor viedol Frantšek Múčka, pôsobil ako redaktor a písal o politike, cirkvi, kultúre, filmoch a knihách do marca 2020. Dôvodom ukončenia spolupráce bola podľa vyjadrenia Danišku ponuka neprimerane nízkeho honoráru, ktorú vnímal ako prejav nezáujmu o ďalšiu spoluprácu. Ponuku odmietol, čo následne viedlo k jeho odchodu z redakcie. V reakcii na tento krok podľa Danišku František Mikloško a Vladimír Palko prestali prispievať do Postoja.

Dlhodobo viedol ako šéfredaktor revue Impulz, ktorá vychádzala do roku 2017 a ktorá sa zameriavala na katolícku kultúru, eseje a nadčasové úvahy. V novembri 2020 začal viesť redakciu denníka Štandard, ktorý zakladal spoločne s producentom Peterom Núñezom, ktorý bol pri vzniku denníka jeho jediným majiteľom. Motiváciou pre založenie bolo vyvážiť mediálny priestor ovládaný liberálnymi médiami a poskytnúť konzervatívny pohľad. V súvilosti s neskorším príchodom a zvyšovaním vlastníckeho podielu nového investora Núñez uviedol, že cieľom bolo vybudovanie stredoeurópskej obdoby Fox News a expanzia aj do zahraničia. Pod Daniškovým vedením sa Štandard dostal do centra pozornosti kvôli jeho zaradeniu na zoznam stránok so sporným obsahom v novembri 2023, čo bolo zdôvodnené publikovaním dezinformačného a konšpiračného obsahu. 7. januára 2025, škončila spolupráca Danišku s redakciou z dôvodu odlišnosti predstáv o riadení a budúcnosti média.

Po Daniškovi oznámili svoj odchod z redakcie aj ďalší kľúčoví členovia redakcie, vrátane Daga Daniša, Vladimíra Palka, Petra Števkova, Dany Vitálošovej, Michala Čopa, Ivana Lučaniča a Tomáša Dugoviča. Títo odídenci, motivovaní nespokojnosťou s novým smerovaním Štandardu a príchodom nového spolumajiteľa, následne založili nové online médium Marker.sk, ktorý bol spustený v júni 2025 ako alternatíva k „mainstreamovým“ médiám. Marker bol pod vedením Danišku, rovnako ako denník Štandard, zaradený do databázy médií s neserióznym, klamlivým, podvodným, konšpiračným alebo propagandistickým obsahom projektu Konšpirátori.sk s hodnotením 7,1 z 10.

Texty Daniškovi vychádzajú aj v českom médiu Echo24, jeho článok publikovali aj Konzervativní noviny či poľská Teologia Polityczna.

 Moderátorská činnosť 
Daniška moderoval dva roky reláciu K2 v Slovenskom rozhlase, venovanú dôležitým postavám kultúry, najmä tým, ktoré boli opovrhované komunistickým režimom. Vo verejnoprávnej televízii moderuje týždennú polemickú reláciu Do kríža. V Rádiu LUMEN moderoval relácie Zaostrené a O kráse.

 Podujatia 
Daniška vystupuje ako rečník a moderuje diskusie na podujatiach ako napríklad Hanusove dni či Konzervatívny Summit. Vystúpil tiež v Poľsku na kongrese Polska Wielki Projekt (2015), Kongrese troch morí (2022), Ekonomickom fóre v Krynici (2019) či na podujatiach organizovaných maďarským Mathias Corvinus Collegium ako MCC Istropolis Academy (2025) alebo Zimný tábor MCC (2025). V auguste 2021 navštívil MCC Feszt, kde vystúpil Tucker Carlson. Po roku 2000 spolupracoval s Konzervatívnym Inštitútom M. R. Štefánika, moderoval a zapájal sa do konferencií a diskusií organizovaných inštitútom.

 Názory 
Daniška je označovaný za konzervatívneho a katolíckeho publicistu. Vníma náboženstvo ako racionálne, oceňuje jeho učenie, historický vplyv, estetickú krásu a teologickú hĺbku. Kritizuje slovenskú katolícku cirkev za nízku úroveň vzdelania v seminároch, nedostatočnú reakciu na sekularizáciu a chýbajúci priestor pre kompetentných kňazov. Podporuje otvorenú diskusiu v kresťanskom prostredí.

V júli 2024 vyvolal Daniška kontroverziu videom zverejneným na platformách denníka Štandard, kde komentoval trend žien bez podprseniek v Ríme ako „kontrarevolúciu proti homosexuálnej kultúre“. Výrok bol široko kritizovaný ako sexistický, homofóbny a objektivizujúci ženy. Daniška v článku reagoval na kritiku, označil ju za prehnanú a vyzval na zmysel pre humor.

 Osobný život 
Daniška je ženatý a má troch synov: Matúša, Michala a Pavla. Žije s rodinou v obci Pusté Úľany, kde oceňuje komunitný život, interakcie s rôznymi vekovými skupinami a fyzickú prácu ako záhradníctvo. Relaxuje prostredníctvom kultúry, športu (beh, plávanie, cyklistika), výletov a jednoduchých aktivít ako čítanie alebo sledovanie televízie. Za najdôležitejší rok vo svojom živote považuje rok 1989 a cíti dlh voči tým, ktorí prispeli k zmenám v tom období.

 Referencie 

 Externé odkazy 
 Články týkajúce sa Jaroslava Danišku na portáli O médiách
 Spravodajstvo týkajúce sa Jaroslava Danišku na portáli agentúry SITA
 Novinár Daniška: Pravicu zlikvidovala Radičová – rozhovor Karola Sudora v Denníku N (2016)
 Jaroslav Daniška: To, že o interrupciách debatovali len muži, je nepodstatné, vyčítať nám to je absurdné – rozhovor Karola Sudora v Denníku N (2020)
 Daniška verzus Hanus: Ako vidíme vojnu na Ukrajine – záznam diskusie denníka Postoj (2025)

Kategória:Slovenskí novinári
Kategória:Slovenskí publicisti
Kategória:Slovenskí redaktori
Kategória:Slovenskí moderátori
Kategória:Slovenskí politickí komentátori
Kategória:Šéfredaktori periodík na Slovensku
Kategória:Absolventi Trnavskej univerzity v Trnave
Kategória:Osobnosti z Považskej Bystrice